มูดี้ส์เขย่าวิกฤตยุโรป ลดเครดิตอิตาลี2ขั้น
บริษัทจัดอันดับเครดิตชั้นนำ ลดความน่าเชื่อถืออิตาลีลงอีกระลอก ระบุเสี่ยงกระทบหนักจากกรีซและสเปน
14 ก.ค. 2555

บริษัทจัดอันดับเครดิตชั้นนำ ลดความน่าเชื่อถืออิตาลีลงอีกระลอก ระบุเสี่ยงกระทบหนักจากกรีซและสเปน
บริษัทจัดอันดับความน่าเชื่อถือ มูดี้ส์ อินเวสเตอร์ส เซอร์วิส ได้ประกาศลดอันดับเครดิตพันธบัตรระยะยาวของอิตาลีลงถึง 2 ขั้น เมื่อวันที่ 13 ก.ค. ลงมาอยู่ที่ระดับ Baa2 จากระดับ A3 พร้อมเตือนว่าอาจตัดสินใจลดความน่าเชื่อถือลงอีกครั้ง นับเป็นแรงกดดันครั้งใหญ่ต่อเขตเศรษฐกิจขนาดใหญ่สุดอันดับ 3 ในกลุ่มยูโรโซนแห่งนี้ ซึ่งกำลังจะมีการเปิดประมูลพันธบัตรเพื่อระดมทุนรอบใหม่ภายในวันเดียวกัน
มูดี้ส์ได้ให้เหตุผลการลดเครดิตครั้งนี้ ว่าเป็นเพราะอิตาลียังคงเสี่ยงที่จะได้รับผลกระทบอย่างหนัก จากความเป็นไปได้ที่กรีซอาจต้องออกจากกลุ่มยูโรโซน รวมถึงความเสี่ยงจากปัญหาภาคธนาคารในสเปน ซึ่งทำให้อิตาลีมีแนวโน้มต้องเผชิญต้นทุนการกู้ยืมที่พุ่งสูงขึ้นมาก หรืออาจไม่สามารถเข้าถึงการระดมทุนในตลาดได้ตามปกติ 
“มีความเสี่ยงสูงขึ้นว่ากรีซจะต้องออกจากยูโรโซน เช่นเดียวกับที่ภาคธนาคารในสเปนจะสูญเสียเครดิตลงอีก ท่ามกลางแผนความช่วยเหลือสเปนที่คาดว่าจะเจออุปสรรคท้าทายมากกว่าที่เคยคาดกันไว้” แถลงการณ์ระบุ
มูดี้ส์ยังเตือนด้วยว่า เศรษฐกิจระยะสั้นของอิตาลีมีแนวโน้มแย่ลง ทั้งจากการขยายตัวของเศรษฐกิจที่ลดลงและอัตราการว่างงานที่สูงขึ้น ซึ่งทำให้เสี่ยงต่อความล้มเหลวในการปรับสมดุลทางการคลัง
ทั้งนี้ ความเคลื่อนดังกล่าวมีขึ้นไม่กี่ชั่วโมง ก่อนที่อิตาลีจะเปิดประมูลพันธบัตรระยะกลางและระยะยาวครั้งใหญ่วงเงิน 5,250 ล้านยูโร (ราว 2.03 แสนล้านบาท)